Den svenske kronprinsessefamilien feiret i Trysil
Den kongelige familien feiret store deler av romjulen og nyttår i Trysilfjellet, melder Østlendingen. De skal ha residert i en hytte på sørsiden av Trysilfjellet siden 4. juledag, sammen med et knippe venner og sikkerhetsvakter. I går tok følget turen til restauranten Knettsetra. Daglig leder Bjarte Wigdel sier til VG at bord ble booket til et drøyt dusin besøkende dagen i forveien. - De var hos oss i et par timer, og satt og slappet av innerst i restauranten. Lille Estelle var også med, forteller Wigdel. Kronprinsessen, prinsen og deres venner skal ha satt pris på restaurantens burgermeny, hvor kjøtt av elg og lam er de viktigste ingrediensene. Mens desserten var mer tradisjonell. - Da var det vafler og kaffe, sier Wigdel. Kronprinsesse Victoria og datteren Estelle skal ha tatt seg frem til Knettsetra med scooter og slede. Besøket gikk ifølge Wigdel relativt ubemerket hen hos de andre gjestene. - Men vi har jo en del svenske gjester her, og det var nok først og fremst de som gjenkjente de kongelige, sier han.
Kronprinsesse Victoria (35) og prins Daniel (39) tok med sin datter Estelle (10 mnd.) til norsk burgerlunsj på nyttårsaften.